Video: Jordan word in styl gekarweiJordan glimlag breed. Die video volg onderaan die berig. Jordan Pelser, die dapper vierjarige seuntjie wat die stryd teen kanker gewen het, is vandeesweek met ŉ rit in ŉ spoggerige bloedrooi Ferrari bederf. Jordan en sy boetie Chris, is deur ŉ sportmotorentoesias in Sandton, Johannesburg bederf tydens ŉ voorsmakie vir ŉ geleentheid wat Sondag deur die Sunflower Fund aangebied word. Jordan en ŉ paar van sy maatjies wat saam met hom in die onkologie-eenheid van die Unitas-hospitaal in Pretoria behandel is, gaan die geleentheid kry om in verskillende soorte luukse sportvoertuie, waaronder motors van Aston Martin en McLaren, te ry. Die geleentheid word onder andere gedoen om die dapper kankervegtertjies te bederf en om bewusmaking te skep oor kindersiektes. Jordan het ná die toetsrit aan sy Mamma Jolandi gesê hy gaan ook eendag as hy groot is só ŉ rooi kar ry. Jordan het verlede Vrydag die goeie tyding gekry dat hy, presies 213 dae nadat hy met Burkitt-leukemie gediagnoseer is, in remissie is. Lees meer oor sy dapper reis hier. [wpvideo TfLlWqC7]